Na temelju Odluke o raspisivanju Javnog poziva za sufinanciranje tehničke pomoći za prijavu projekata na EU natječaje u 2018. godini (KLASA: 022-01/18-01/26, Urbroj: 238/1-03-18-11 od 22. svibnja 2018. godine), Upravni odjel za fondove Europske unije, regionalnu i međunarodnu suradnju raspisuje

**JAVNI POZIV**

**za sufinanciranje tehničke pomoći za prijavu projekata na EU natječaje u 2018. godini**

**I. PREDMET JAVNOG POZIVA**

Predmet ovog Javnog poziva je dodjela potpora jedinicama lokalne samouprave na području Zagrebačke županije (u daljnjem tekstu: Županija) i pravnim osobama koje djeluju na području Zagrebačke županije, kojima je jedini osnivač ili jedan od suosnivača Zagrebačka županija, za sufinanciranje troškova stručne tehničke pomoći konzultanata za pisanje prijava projekata na natječaje koji će se financirati sredstvima EU, a koji moraju biti sukladni sa strateškim dokumentima lokalne i županijske razine (u daljnjem tekstu: Tehnička pomoć).

Tehnička pomoć obuhvaća pružanje pomoći Korisniku prilikom prijave projekata na EU natječaje, a uključuje stručnu pomoć konzultanata za identifikaciju i evaluaciju projektnih ideja, pripremu projekata, izradu potpune prijave s prijavnim obrascima, izjavama i prilozima prema uvjetima objavljenog natječaja, što u konačnici rezultira prijavom projekta na konkretni natječaj.

**II. PRIHVATLJIVI PRIJAVITELJI I IZNOS SUFINANCIRANJA**

Prihvatljivi prijavitelji su jedinice lokalne samouprave na području Zagrebačke županije i pravne osobe koje djeluju na području Zagrebačke županije, kojima je jedini osnivač ili jedan od suosnivača Zagrebačka županija, koji su do prijave na javni poziv prijavili projekt na EU natječaj.

Prihvatljivi prijavitelji mogu biti vodeći partneri ili partneri na projektu, a pravo na potporu za prijavu jednog projekta može ostvariti samo jedan od partnera na konkretnom projektu.

Maksimalna visina iznosa potpore po jednom prijavitelju iznosi 30.000,00 kn.

Visina iznosa potpore za Tehničku pomoć utvrđivat će se korisniku potpore sukladno indeksu razvijenosti prijavitelja na Javni poziv, odnosno jedinice lokalne samouprave na području Županije u kojoj se nalazi sjedište prijavitelja na Javni poziv:

* JLS – I., II., III. i IV. skupine razvijenosti – 100% iznos potpore,
* JLS – V. i VI. skupine razvijenosti – 80% iznos potpore,
* JLS – VII. i VIII. skupine razvijenosti – 60% iznos potpore
* Pravne osobe iz st. 1. ove točke Javnog poziva – 100% iznosa potpore

Korisnici sredstava ne mogu ostvariti sredstva u slučaju ne ispunjenja preuzetih obveza po ranije zaključenim ugovorima sa Županijom i/ili postojanja bilo kakvih dugovanja prema Županiji.

**III. KRITERIJI DODJELE POTPORE I PRIHVATLJIVI TROŠKOVI**

Kriterij za dodjelu potpore za Tehničku pomoć je redoslijed podnošenja prijave na Javni poziv.

Prihvatljivi troškovi su svi izdaci koji se odnose na troškove konzultanata za izradu pripreme i prijave projektnog prijedloga na otvoren EU natječaj od 1. lipnja 2017. godine do prijave na Javni poziv, a dokazivat će se kao original ili ovjerena kopija računa i izvod o plaćanju.

**IV. SADRŽAJ PRIJAVE**

Podnositelj prijave dostavlja sljedeću obveznu dokumentaciju:

1. ispunjen prijavni obrazac Županije,
2. dokaz o prijavi projekta na objavljeni EU natječaj (kopija potvrde prijave projekta),
3. popunjene prijavne obrasce na natječaj (u elektronskom obliku),
4. dokaz o ugovorenoj/naručenoj stručnoj tehničkoj pomoći konzultanta (kopija ugovora, narudžbenice),
5. original ili ovjerenu kopiju računa pružatelja usluge – Konzultanta,
6. kopiju izvoda o plaćanju usluge Konzultantu,
7. Izjavu o nepostojanju dugovanja prema proračunu Županije,
8. Izjavu o načinu financiranja projekta

Upute za prijavitelje i prijavni obrazac preuzimaju se na službenoj mrežnoj stranici Županije [www.zagrebacka-zupanija.hr](http://www.zagrebacka-zupanija.hr), u rubrici „**Natječaji / Javni pozivi / Upravni odjel za fondove Europske unije, regionalnu i međunarodnu suradnju“,** pod nazivom **„Javni poziv za sufinanciranje tehničke pomoći za prijavu projekata na EU natječaje u 2018. godini“,** odnosno mogu se podići u Upravnom odjelu za fondove Europske unije, regionalnu i međunarodnu suradnju Zagrebačke županije, Ulica grada Vukovara 72/VI, Zagreb.

**V. NAČIN PRIJAVE**

Prijava se podnosi isključivo na propisanom i popunjenom obrascu, s traženom dokumentacijom, u zatvorenoj omotnici sa naznakom **„Javni poziv za sufinanciranje tehničke pomoći za prijavu projekata na EU natječaje u 2018. godini“,** isključivo preporučenom poštom na adresu:

Zagrebačka županija

Upravni odjel za fondove EU, regionalnu i međunarodnu suradnju

Ulica grada Vukovara 72/VI

10 000 Zagreb

Sva dodatna pojašnjenja ili informacije mogu se zatražiti na telefon 01/6009 467.

**VI. ROK ZA PODNOŠENJE PRIJAVE**

Javni poziv je otvoren **do iskorištenja sredstava, a najkasnije do 30. studenog 2018. godine.**

Prijave koje ne budu dostavljene u propisanom roku, na način i u obliku koji su ovdje opisani, smatrat će se neprihvatljivima i neće se razmatrati.

**VII. NAČIN OBJAVE INFORMACIJA**

Informacije o ovom Javnom pozivu, propisani obrasci i dokumentacija te sve obavijesti i promjene uz ovaj Javni poziv, kao i Odluka župana o odabiru Programa/Projekta i dodjeli sredstava, bit će objavljene na službenoj mrežnoj stranici Zagrebačke županije [www.zagrebacka-zupanija.hr](http://www.zagrebacka-zupanija.hr) u rubrici „**Natječaji / Javni pozivi / Upravni odjel za fondove Europske unije, regionalnu i međunarodnu suradnju**“, pod nazivom **„Javni poziv za sufinanciranje tehničke pomoći za prijavu projekata na EU natječaje u 2018. godini“.**

KLASA: 302-02/18-09/02

URBROJ: 238/1-20-01/1-18-03

Zagreb, 24. svibnja 2018.